C 194/46
BG
Официален вестник на Европейския съюз
12.5.2022 г.
1.12.
ЕИСК отправя искане към Комисията да създаде пакт за правомощията в НОР, както направи за няколко промишлени екосистеми.
1.12.1.
Екологичният преход на НОР може да бъде успешен само ако тези региони разполагат с квалифицирана работна сила, необходима за запазването на тяхната конкурентоспособност.
Образованието и обучението са от основно значение за повишаването на осведомеността за екологосъобразната икономика и подобряването на уменията в тази област в рамките на инструменти като екологичното направление на „Еразъм+“ и коалицията „Образование за климата“.
С Европейската програма за умения за постигане на устойчива конкурентоспособност, социална справедливост и издръжливост Комисията въвежда водещи действия, за да предостави на хората подходящите умения, необходими за екологичния и цифровия преход.
В рамките на програмата Комисията улеснява и изготвянето на ангажименти за преквалификация и повишаване на квалификацията във всички промишлени екосистеми.
НОР трябва да бъдат напълно интегрирани в тези водещи действия на Комисията чрез разработването на специална работна програма.
1.12.2.
ЕИСК призовава Комисията да положи по-големи усилия за намаляване на неравенствата в НОР, тъй като пандемията от COVID-19 засегна усилията в това отношение.
НОР се считат за региони, разкъсвани от трайни неравенства.
Тълкуването на понятията „център“ и „периферия“ дава редица обяснения за разпределението на богатството в икономика, в която отношенията често са небалансирани.
Укрепването на икономическото, социалното и териториалното сближаване е една от основните цели на ЕС. 1.13.
ЕИСК призовава Комисията да гарантира, че процесът на възстановяване зачита социалните потребности, като същевременно остава хомогенен и балансиран на регионално равнище.
Той изтъква необходимостта дадена територия да се оценява като цяло, за да се намерят съобразени с конкретните нужди решения.
1.13.1.
ЕИСК призовава Комисията да предприеме мерки за гарантиране на цифров достъп в НОР.
Липсата на широк и надежден достъп до цифрови технологии и ефективното използване на свързаните с тях ресурси задълбочава неравенствата в тези региони повече, отколкото на други места.
Същевременно вече съществуващото цифрово разделение нарасна, а пандемията изостри някои различия, което доведе до това някои хора да бъдат изоставени на фона на ускоряващата се цифровизация.
Заетостта, образованието, здравеопазването и обществените услуги със сигурност ще стават все по-зависими от цифровите технологии.
1.13.2.
ЕИСК призовава Комисията да полага постоянни усилия в областта на научните изследвания и иновациите, които са от съществено значение за оползотворяването на всички възможности, произтичащи от специфичните характеристики на НОР, свързани с океаните, моретата и морските ресурси, и трябва да бъдат приоритизирани, тъй като имат голям потенциал за стимулиране на икономиката, създаване на качествени работни места и гарантиране на благосъстоянието на хората.
Това се отнася до широк спектър от предприятия от всякакъв мащаб.
Това е от решаващо значение както за развитието на традиционните дейности, така и за създаването на нови пазарни възможности, които също биха спомогнали за привличането на млади хора. 1.14.
ЕИСК призовава Комисията да създаде мащабен проект за достъп до вода и канализация в бъдещите оперативни програми на НОР.
Тези мащабни проекти би трябвало да се управляват пряко от Европейската комисия.
Мащабните проекти мобилизират широкомащабни инвестиции с единична стойност над 50 милиона евро и се подкрепят от фондовете на политиката на сближаване на ЕС.
Те облагодетелстват пряко държавите членки и техните граждани, създавайки по-добра инфраструктура и нови работни места, осигурявайки по-здравословна среда и разкривайки нови възможности за бизнес.
1.14.1.
Във френските НОР населението няма достъп до питейна вода, а канализационната система често е недобре функционираща.
Достъпът до питейна вода и канализация е неразривно свързан с правото на живот и човешко достойнство, както и с необходимостта от подходящ жизнен стандарт. 1.15.
ЕИСК призовава за актуализиране на съобщението във връзка с извършените анализи на положението на НОР в контекста на имиграцията.
Той призовава за междутериториално сътрудничество в областта на миграцията и настоява за прилагането в тези региони на новия Европейски пакт за миграцията, който позволява прилагането на „задължителен механизъм за солидарност“ поради „миграционния натиск“. 2.
Общи бележки 2.1.
НОР, разположени в няколко географски басейна, предоставят на Европа геостратегическо, икономическо и културно позициониране на границите на няколко континента, както и уникални ползи.
Тези предимства имат присъща добавена стойност и са естествени опори на сътрудничеството на ЕС с трети държави, включително извън техните географски райони.
Те допринасят за международния авторитет на Европа и се характеризират с изключителни възможности за прилагане на решения за справяне с предизвикателствата, пред които е изправен ЕС.
Европейската комисия обяви, че по време на френското председателство на Съвета ще бъде прието ново съобщение относно актуализирането на стратегическото партньорство на Комисията с тези региони. 2.2.
Оползотворяването на идентифицираните предимства в значителна степен зависи от способността на ЕС да води диалог с всички свои граждани.
Гражданското общество трябва да допринесе за повишаване на осведомеността на различните участници (държави, региони, местни власти, местни общности, училища, предприятия и физически лица) за ползата от това да се признае, че НОР могат да насърчат разпространението на осезаеми оперативни действия, с цел да се ускори изпълнението на целите за устойчиво развитие.
Измерването на въздействията би било приложимо към различни видове нужди (риболов, селско стопанство и промяна на моделите; култура и популяризиране на сектора; заетост и обучение; образование и мобилност на младите хора; развитие на предприятията; околна среда, енергия и климатични предизвикателства; имиграция).